**บทที่ 1**

**บทนำ**

**1.1 ที่มาและความสำคัญของปัญหา**

การพัฒนาประเทศในช่วงห้าทศวรรษที่ผ่านมาสามารถยกระดับคุณภาพชีวิตของประชาชนให้ดีขึ้นประชาชนมีงานทำและมีความมั่นคงในอาชีพมากขึ้น รายได้เฉลี่ยของประชาชนเพิ่มสูงขึ้น ปัญหาความยากจนลดลงและประชาชนเข้าถึงบริการทางสังคมและสาธารณูปโภคอันเป็นปัจจัยจำเป็นพื้นฐานในการดำรงชีวิตได้กว้างขวางมากขึ้น อย่างไรก็ดีความไม่เท่าเทียมกันในโอกาสของประชาชนกลุ่มต่างๆโอกาสของคนในเมืองกับชนบทในการเข้าถึงบริการสาธารณะหลักที่มีคุณภาพยังมีช่องว่างมาก โดยเฉพาะแรงงานนอกระบบ แรงงานภาคการเกษตรเกือบทั้งหมด ยังขาดโอกาสในการเข้าถึงสวัสดิการทางสังคม และขาดความมั่นคงในชีวิต (สำนักงานคณะกรรมการพัฒนาเศรษฐกิจและสังคมแห่งชาติ, 2555, น. 2) ขณะที่สังคมไทยเกิดภาวการณ์ย้ายถิ่นของประชากร เพื่อเข้ามาหางานทำในเมือง ทำให้สัดส่วนประชากรในเขตเมืองเพิ่มขึ้น ความเป็นเมืองที่ขยายไปอย่างรวดเร็วส่งผลให้วิถีชีวิตมีลักษณะต่างคนต่างอยู่ การอยู่อาศัยแบบเครือญาติเปลี่ยนไปสู่การเป็นปัจเจกมากขึ้นโครงสร้างครอบครัวเปลี่ยนไปสู่ครัวเรือนที่อยู่คนเดียวหรือครอบครัวผู้สูงอายุ

จากสภาพการณ์ดังกล่าวรัฐบาลและองค์กรชุมชนต่าง ๆ ได้มีการดำเนินการเรื่องการคุ้มครองทางสังคมในรูปแบบที่หลากหลาย ได้แก่ การจัดตั้งกองทุนสวัสดิการชุมชน การให้ความคุ้มครองส่งเสริมสิทธิประโยชน์คนไทยและแรงงานไทย ประกอบกับบทเรียนในการพัฒนาประเทศที่ผ่านมา เมื่อประเทศไทยเกิดวิกฤตเศรษฐกิจขึ้นเมื่อปี พ.ศ. 2540 ส่งผลกระทบต่อระบบเศรษฐกิจภาคเมือง ความเป็นชุมชนในชุมชนท้องถิ่น สำนึกการพึ่งตนเองของประชาชนและชุมชน วิถีชีวิตแบบพึ่งกันเองของชุมชน จัดได้ว่าเป็นส่วนหนึ่งของการเสริมสร้างความเข้มแข็งและทางรอดหนึ่งของสังคมไทย ดังนั้น หากไม่มีการเตรียมความพร้อมที่เหมาะสมและสอดคล้องกับสถานการณ์ สังคมไทยย่อมเป็นสังคมที่ขาดการเรียนรู้และประชาชนต้องประสบกับความทุกข์ยากอย่างหลีกเลี่ยงไม่ได้

จากปรากฏการณ์ดังกล่าว ทำให้เกิดการเตรียมพร้อมเพื่อตั้งรับกับผลกระทบดังกล่าวในพื้นที่ต่าง ๆ ภายใต้นวัตกรรมชุมชน คือการจัดสวัสดิการโดยชุมชนเอง ซึ่งในอดีตสวัสดิการชุมชนของสังคมไทย มีลักษณะเป็นชุมชนสวัสดิการฐานปัจจัยสี่ บ้านและวัดมีบทบาทสำคัญในการดูแลเรื่องการจัดสวัสดิการของชุมชน จนมาสู่ยุคที่รัฐบาลกลางมีบทบาทในการจัดสวัสดิการ ซึ่งช่วงแรกเป็นการจัดให้เฉพาะผู้ที่จำเป็นต้องได้รับการสงเคราะห์ ตามระเบียบหลักเกณฑ์ของหน่วยงาน โดยมีนักสังคมสงเคราะห์เป็นผู้ตัดสิน สู่การจัดสวัสดิการโดยรัฐ ที่ครอบคลุมเป้าหมายที่กว้างขึ้น เช่น พระราชบัญญัติการประกันสังคม จนกระทั่งเมื่อประเทศไทยประสบปัญหาวิกฤติเศรษฐกิจ ปราชญ์ชาวบ้าน แกนนำชุมชน และหน่วยงานที่เกี่ยวข้อง ได้หันมาทบทวนเรื่องระบบโครงข่ายการคุ้มครองทางสังคม (Social Safety Net) ที่มีอยู่ในสังคมไทย และพบว่า มีความเป็นเครือญาติ ชุมชน ทุนทางสังคมในด้านต่างๆ ซึ่งการจัดสวัสดิการโดยชุมชน เช่น องค์กรการเงิน วิสาหกิจชุมชน เป็นทางเลือกสำคัญที่จะช่วยทำให้เกิดความมั่นคงของชุมชนฐานราก ให้สามารถดำรงอยู่ในกระแสโลกาภิวัฒน์ได้อย่างมีศักดิ์ศรี สามารถยืนหยัดเป็นตัวของตัวเอง ลดการพึ่งพาจากภายนอก (สถาบันพัฒนาองค์กรชุมชน (องค์การมหาชน, 2550, น. 7) จึงมีทางออกที่เป็นทางเลือกใหม่เกิดขึ้น กลายเป็นที่มาของสวัสดิการในชุมชน ที่เกิดขึ้นจากชุมชน โดยชุมชน เพื่อชุมชนเอง อันเป็นผลมาจากการหาหนทางในการจัดสวัสดิการที่ไม่หวังพึ่งพิงจากภาครัฐแต่เพียงอย่างเดียว ชุมชนจึงลุกขึ้นมาจัดสวัสดิการชุมชนของชุมชนเอง

สวัสดิการชุมชน คือ การสร้างหลักประกันเพื่อความมั่นคงของคนในชุมชน ซึ่งหมายรวมถึงทุกอย่างที่จะทำให้คนในชุมชนมีความเป็นอยู่ที่ดีขึ้น ทั้งในรูปของสิ่งของ เงินทุน น้ำใจ การช่วยเหลือเกื้อกูล เป็นเรื่องที่เกี่ยวกับวิถีชีวิตตั้งแต่เกิด แก่ เจ็บ ตาย นอกจากนี้หัวใจของการจัดสวัสดิการชุมชน คือ การพึ่งตนเองและการช่วยเหลือเกื้อกูลกัน “ให้อย่างมีคุณค่า รับอย่างมีศักดิ์ศรี” การจัดสวัสดิการชุมชนตั้งอยู่บนพื้นฐานของการเคารพและอยู่ร่วมกันกับธรรมชาติอย่างเห็นคุณค่า อยู่บนพื้นฐานของศาสนา ภูมิปัญญา วัฒนธรรมท้องถิ่น และการมีส่วนร่วมในทุกระดับ ภายใต้ความเอื้ออาทรกันในสังคม คือสิ่งดี ๆ ที่มีอยู่ในชุมชนหรือทุนทางสังคมที่มีอยู่ในชุมชน (สถาบันพัฒนาองค์กรชุมชน (องค์การมหาชน, 2550, น. 9) ผลของการจัดสวัสดิการชุมชน คือ การเกิดความสัมพันธ์ที่ดีของคนในชุมชนการช่วยเหลือเกื้อกูล ความรู้สึกมั่นคง ภาคภูมิใจ อยู่อย่างมีศักดิ์ศรี มีความสุขทั้งทางกายและทางจิตใจ

การให้การสนับสนุนนโยบายด้านการจัดสวัสดิการชุมชน สำนักงานคณะกรรมการพัฒนาการเศรษฐกิจและสังคมแห่งชาติได้กำหนดให้การพัฒนาทุนทางสังคมเป็นวาระแห่งชาติ โดยในช่วงที่ผ่านมา ได้มีการระดมความคิดเห็นจากภาคส่วนต่าง ๆ รวมทั้งมีการประสานความร่วมมือกับภาครัฐ ภาคเอกชนและชุมชน ในการขับเคลื่อนการพัฒนาทุนทางสังคมสู่การปฏิบัติ ที่จะให้ทุกฝ่ายให้ความสนใจและเข้าร่วมผลักดันการพัฒนาทุนทางสังคม เพื่อที่จะเป็นตัวขับเคลื่อนการแก้ปัญหาความยากจน การพัฒนาขีดความสามารถในการแข่งขันของประเทศ และการบริหารจัดการทรัพยากรธรรมชาติและสิ่งแวดล้อม ซึ่งต้องอาศัยความร่วมมือร่วมใจของคนในสังคม (สำนักงานคณะกรรมการเศรษฐกิจและสังคมแห่งชาติ, 2550, น. 60) ซึ่งสอดคล้องกับแนวทางของแผนพัฒนาเศรษฐกิจและสังคมแห่งชาติฉบับที่ 11 ที่ว่า ชุมชนท้องถิ่นเป็นกลไกที่มีความสามารถในการบริหารจัดการ มีส่วนร่วมในการพัฒนาคุณภาพชีวิตและเชื่อมโยงกันเป็นสังคมสวัสดิการ เป็นพลังหลักในการพัฒนาฐานรากของประเทศให้มั่นคง ชุมชนพึ่งตนเองสามารถบรรเทาปัญหาเศรษฐกิจ สังคม ทรัพยากรธรรมชาติ และสิ่งแวดล้อมในระดับท้องถิ่นได้อย่างมีประสิทธิภาพ (สำนักงานคณะกรรมการเศรษฐกิจและสังคมแห่งชาติ, 2555, น. 56) ดังนั้น การรวมตัวร่วมคิดร่วมทำบนฐานของความไว้เนื้อเชื่อใจ ความเอื้ออาทรและวัฒนธรรมที่ดีงามโดยผ่าน 3 องค์ประกอบคือ 1) ทุนมนุษย์ มีบทบาทหลักในการพัฒนาประเทศและชุมชน ที่ต้องได้รับการพัฒนาในทุกมิติ ทั้งด้านสุขภาพ ที่มุ่งให้คนมีร่างกายแข็งแรงสามารถดูแลตนเองได้ ด้านจิตใจ ให้เป็นคนมีจิตใจดี มีน้ำใจ เอื้ออาทร เคารพกฎเกณฑ์ทางสังคม มีวินัย ซื่อสัตย์ มีความเสียสละ มีจิตสำนึกสาธารณะ และรักชาติ เป็นต้น และด้านสติปัญญา ให้มีศักยภาพและมีความสามารถในการเรียนรู้ด้วยตนเอง และเรียนรู้ร่วมกันเป็นกลุ่มอย่างต่อเนื่อง จนมีนิสัยใฝ่รู้ไปตลอดชีวิต และพร้อมปรับตัวให้รู้เท่าทันการเปลี่ยนแปลงของโลก รวมทั้งมีความรู้และทักษะในการประกอบอาชีพที่สนับสนุนการเพิ่มขีดความสามารถในการแข่งขันของประเทศ เมื่อมารวมตัวร่วมคิด ร่วมทำ ในกิจกรรมต่าง ๆ นำความรู้ที่ตนเองมีอยู่มาแลกเปลี่ยน เกิดการเรียนรู้อย่างต่อเนื่องและก่อให้เกิดประโยชน์ได้กว้างขวางยิ่งขึ้น อาทิเช่น ศักยภาพของคน ปราชญ์ชาวบ้าน ผู้นำชุมชน ผู้มีประสบการณ์ เป็นต้น 2) ทุนทางสถาบัน เช่น สถาบันศาสนา สถาบันครอบครัว องค์กรปกครองส่วนท้องถิ่น เป็นทุนทางสังคมที่ก่อให้เกิดพลังสร้างสรรค์ของสังคมไทย 3) ทุนภูมิปัญญาและวัฒนธรรมนำมาใช้ประโยชน์ในเชิงของการพัฒนาเศรษฐกิจและสังคม โดยพิจารณาทั้งการเพิ่มคุณค่าและมูลค่าควบคู่กันไป เช่น สมุนไพรไทย ความเชื่อมั่นศรัทธาในภูมิปัญญาท้องถิ่น ความเอื้อเฟื้อเผื่อแผ่ การช่วยเหลือกัน เป็นต้น โดยให้ความสำคัญในด้านการบริหารจัดการข้อมูล การสร้างองค์ความรู้ (สำนักงานคณะกรรมการเศรษฐกิจและสังคมแห่งชาติ, 2550, น. 60-61)

แม้ว่าปัจจุบันจำนวนของกองทุนสวัสดิการชุมชนในประเทศไทยจะมีจำนวนเพิ่มมากขึ้น และสามารถดูแลสมาชิกกลุ่มเป้าหมายเพิ่มมากขึ้นก็ตาม แต่ก็ยังพบว่าในบางพื้นที่ยังไม่มีความเข้าใจในเรื่องการจัดสวัสดิการชุมชนเท่าที่ควร โดยส่วนใหญ่มองการจัดสวัสดิการชุมชนเป็นหน้าที่ของภาครัฐ รัฐต้องเป็นผู้สนับสนุน ประชาชนเป็นผู้รองรับความช่วยเหลือและงบประมาณต่าง ๆ เพียงฝ่ายเดียว ซึ่งหัวใจของการจัดสวัสดิการชุมชนนั้น คือ สวัสดิการแบบมีส่วนร่วมทั้ง 2 ฝ่าย ทั้งผู้ให้การสนับสนุนส่งเสริมและผู้รับต้องสามารถนำไปปรับใช้ให้เกิดประโยชน์ อีกทั้งร่วมกันพัฒนาต่อยอดจนเกิดนโยบายและการรวมกลุ่ม (สถาบันพัฒนาองค์กรชุมชน (องค์การมหาชน), 2550, น. 11)

จากสภาพปัญหาดังกล่าวการจัดสวัสดิการชุมชนในปัจจุบัน จึงขาดการมีส่วนร่วมซึ่งเป็นหัวใจสำคัญ แนวทางหนึ่งในการแก้ไขปัญหาการจัดสวัสดิการชุมชนคือ การนำทุนทางสังคมที่มีอยู่ในชุมชนเป็นจำนวนมาก มาเป็นเครื่องมือสนับสนุนการจัดสวัสดิการชุมชน ซึ่งในปัจจุบันนี้มีการใช้ทุนทางสังคมอยู่น้อยมาก ซึ่งทุนทางสังคมของชุมชน คือคนในชุมชน สถาบันทางสังคมและ ทุนภูมิปัญญาและวัฒนธรรม ความเอื้ออาทรต่อกัน ความรัก ความสามัคคี ความเชื่อ ความศรัทธา ที่มีอยู่ในชุมชนสร้างแรงยึดเหนี่ยวและเกาะเกี่ยวความเป็นชุมชนไว้ด้วยกัน ทำให้ชุมชนมีความเป็นตนเองอย่างมีเอกลักษณ์ มีความเข้มแข็งและพึ่งตนเองได้ทุนประเภทต่าง ๆ ของชุมชนทั้งที่เป็นเงิน (Money) กองทุน (Fund) และ ไม่เป็นเงิน ได้แก่ ระบบคิดหรือวิธีคิดของคนในชุมชน/สังคม ที่ผ่านการสั่งสมสืบทอดวิธีการปฏิบัติและนำไปใช้ประโยชน์ที่เกี่ยวข้องกับวิถีชีวิตและวัฒนธรรม อีกนัยหนึ่งอาจกล่าวได้ว่าทุนทางสังคม หมายถึง ผลรวมของสิ่งดีงามต่างๆ ที่มีอยู่ในสังคมทั้งในส่วนที่ได้จากการสั่งสมและการต่อยอด รวมถึงการรวมตัวของคนที่มีคุณภาพเพื่อสร้างประโยชน์ต่อส่วนรวม บนพื้นฐานของความไว้เนื้อเชื่อใจ สายใยแห่งความผูกพันและวัฒนธรรมที่ดีงาม

โดยที่ผ่านมานั้นสังคมไทยดำรงอยู่ได้ เนื่องจากมีความหลากหลายของทรัพยากร ความรู้ ภูมิปัญญา เครือข่ายทางสังคมและวัฒนธรรม ดังนั้นการพัฒนาการจัดสวัสดิการชุมชนจึงต้องนำเอาทุนทางสังคมที่มีอยู่ในชุมชนออกมาใช้ให้เกิดประโยชน์สูงสุด โดยต้องมีการสร้างความตระหนัก สร้างความเข้าใจให้คนในชุมชนเห็นคุณค่าของการนำทุนทางสังคมมาประยุกต์ใช้ให้เกิดการพัฒนาและยกระดับการจัดสวัสดิการชุมชนอย่างแท้จริง

กองบุญสัจจะสวัสดิการไทบ้าน ตำบลเปือย อำเภอลืออำนาจ จังหวัดอำนาจเจริญ มีจุดเริ่มต้นมาจากกลุ่มผู้สูงอายุที่มารักษาศีลอุโบสถที่วัด แล้วคิดจะช่วยเหลือกันในเวลาเจ็บไข้ได้ป่วย จึงได้ร่วมใจกันก่อตั้ง กลุ่มสัจจะสะสมทรัพย์เพื่อพัฒนาคุณธรรมครบวงจรชีวิต ขึ้นเมือเดือนพฤศจิกายน พ.ศ. 2533 ที่วัดโพธิ์ศิลา โดยมีพระครูอุดมโพธิกิจ เป็นที่ปรึกษา หลังจากได้ดำเนินการบริหารจัดการกลุ่ม โดยกำหนดให้สมาชิกออมเงินสัจจะ มีการปล่อยกู้ให้กับสมาชิก แล้วนำผลกำไรมาจัดสวัสดิการให้แก่สมาชิก เมื่อดำเนินการมาได้ระยะเวลาหนึ่ง การนำผลกำไรที่ได้จากกลุ่มสัจจะสะสมทรัพย์ฯ มาจัดสวัสดิการเพื่อสงเคราะห์ช่วยเหลือสมาชิกนั้น ยังไม่สามารถตอบสนองความต้องการเรื่องสวัสดิการ และความมั่นคงในชีวิตแก่สมาชิกได้อย่างเพียงพอ ทางพระสงฆ์และคณะกรรมการ จึงร่วมแลกเปลี่ยนเรียนรู้เรื่อง การออมเงินวันละบาทเพื่อจัดสวัสดิการ จากเครือข่ายพระสงฆ์นักพัฒนา จึงได้มีการตั้งกลุ่ม “กองบุญสัจจะสวัสดิการไทบ้านตำบลเปือย” เพิ่มขึ้นอีกหนึ่งกองทุน เมื่อวันที่ 9 เมษายน พ.ศ. 2548 ดำเนินการคู่ขนานกับกลุ่มสัจจะสะสมทรัพย์ฯ เดิม เพื่อเป็นการสงเคราะห์ช่วยเหลือซึ่งกันและกันในสังคม สร้างหลักประกันชีวิตให้กับตนเอง คนที่รัก และเพื่อนร่วมสังคม เป็นการฟื้นฟูระบบการช่วยเหลือเกื้อกูลกันของคนในชุมชน

การดำเนินงานของกองบุญสัจจะสวัสดิการไทบ้าน ตำบลเปือย อำเภอลืออำนาจ จังหวัดอำนาจเจริญ ได้เผชิญกับปัญหาในการดำเนินงานมาอย่างต่อเนื่อง เพราะเป็นการยากที่จะทำความเข้าใจกับสมาชิก ให้รู้และเข้าใจถึงหลักปรัชญาและอุดมการณ์ของกองบุญสัจจะสวัสดิการฯ ที่เน้นการทำบุญช่วยเหลือกัน ท่ามกลางกระแสทุนนิยมในปัจจุบัน ที่คนส่วนใหญ่จะมุ่งประโยชน์ที่ตนเองจะได้รับมากกว่าการช่วยเหลือเกื้อกูลกัน ซึ่งถือว่ายังไม่ใช่เป้าหมายของกองบุญสัจจะสวัสดิการฯ แต่ที่สามารถดำเนินการมาได้ถึงปัจจุบัน เพราะความศรัทธาในท่านพระครูอุดมโพธิกิจ และความเสียสละของคณะกรรมการและแกนนำจำนวนหนึ่ง จากการที่ได้จัดเวทีสนทนากลุ่มกับคณะกรรมการบริหารกองบุญสัจจะสวัสดิการฯ เมื่อวันที่ 20 พฤศจิกายน 2555 พบปัญหาและความต้องการได้รับการแก้ไข เพื่อความยั่งยืนของกองบุญสัจจะสวัสดิการฯ คือ 1) ความไม่เข้าใจเรื่องปรัชญา อุดมการณ์และเป้าหมายกองบุญสัจจะสวัสดิการฯ ของสมาชิก 2) การไม่ตระหนักและปฏิบัติตามกฎ กติกากองบุญสัจจะสวัสดิการฯ ของสมาชิก 3) การเพิ่มขึ้นของจำนวนสมาชิกยังมีปริมาณไม่มากนักเมื่อเทียบกับประชากรทั้งตำบล 4) คณะกรรมการขาดความเป็นเอกภาพในการสื่อสารข้อมูลแก่สมาชิก เพราะคณะกรรมการไม่รับรู้ข้อมูลผลการดำเนินงานในแต่ละเดือน 5) การขาดคนเสียสละเวลามาเรียนรู้และทำงานเป็นคณะกรรมการเพื่อเป็นทายาทสืบทอดเจตนารมณ์รุ่นต่อไป จากการที่ได้พูดคุยในเวทีดังกล่าวและการศึกษาชุมชนเชิงลึกด้วยวิธีการพหุลักษณ์ชุมชนท้องถิ่น ทำให้ค้นพบนวัตกรรมเพื่อการพัฒนาท้องถิ่น คือการสร้างและฟื้นฟูทุนทางสังคม เพื่อสร้างความเข้มแข็งให้กับการจัดสวัสดิการชุมชน อันเป็นที่พึ่งสำคัญของประชาชน จึงกำหนดเป็นศูนย์ปฏิบัติการและถ่ายทอดองค์ความรู้แก่ชุมชนและเครือข่ายสวัสดิการชุมชนจังหวัด โดยจัดตั้งเป็น “สถานีสร้างและฟื้นฟูทุนทางสังคมเพื่อความเข้มแข็งในการจัดสวัสดิการชุมชน” ซึ่งดำเนินการอยู่บนฐานทุนทางสังคมและกิจกรรมที่มีอยู่ในชุมชน ภายใต้กระบวนการมีส่วนร่วม กระบวนการเรียนรู้และการจัดการความรู้ เพื่อพัฒนาศักยภาพคนในชุมชนซึ่งเป็นหัวใจสำคัญของการพัฒนาให้เกิดกระบวนการเรียนรู้และพึ่งตนเองได้ บนฐานคิดของหลักสูตรปรัชญาดุษฎีบัณฑิต สาขานวัตกรรมเพื่อการพัฒนาท้องถิ่น เป็นการศึกษาสถานการณ์ในพื้นที่เป็นตัวตั้ง โดยคำนึงถึงภูมิสังคม การพัฒนาเศรษฐกิจ สังคม และวัฒนธรรม มีทิศทางการพัฒนาบนฐานคิดด้านสังคม ทรัพยากรธรรมชาติ และวิถีชีวิต เป็นการวิวัฒนาการผสมผสานอย่างต่อเนื่องระหว่างหลักปรัชญาของเศรษฐกิจพอเพียงหลักพุทธธรรมและการจัดการความรู้ (ประภัสสร ปรีเอี่ยม, 2556) จึงมีความเห็นร่วมกันว่า เพื่อสร้างความเข้มแข็งและยั่งยืนแก่กองบุญสัจจะสวัสดิการฯ จำเป็นต้องมีการรื้อฟื้นและแสวงหารูปแบบกิจกรรมและกระบวนการนำทุนทางสังคมที่มีอยู่ในชุมชน มาเป็นเครื่องมือในการพัฒนาและเสริมสร้างความเข้มแข็งแก่กองบุญสัจจะสวัสดิการฯ

การดำเนินงานในกระบวนการจัดสวัสดิการชุมชนที่ผ่านมามุ่งให้ความสำคัญเรื่องเงินสวัสดิการที่สมาชิกจะได้รับเป็นสำคัญ ขาดการพูดคุยทำความเข้าใจเรื่องปรัชญาอุดมการณ์ หรือเจตนารมณ์ที่แท้จริงของสวัสดิการชุมชน นั่นคือการฟื้นวิถีชีวิต วัฒนธรรมการอยู่ร่วมกันในอดีต ที่อยู่กันแบบเอื้อเฟื้อเผื่อแผ่ ช่วยเหลือกัน พึงพาอาศัยกันให้กลับคืนมา ส่งผลให้กลุ่มสวัสดิการชุมชนหลายกลุ่มมีปัญหาและไม่สามารถดำเนินการต่อไปได้ จากสภาพปัญหาดังกล่าว ประกอบกับสถานการณ์การดำเนินงานภายในกลุ่มสัจจะสวัสดิการฯ ที่ประสบปัญหาอยู่ และคณะกรรมการกลุ่มกำลังแสวงหาแนวทางแก้ไขปัญหาอยู่ จึงเป็นมูลเหตุในการดำเนินการศึกษาวิจัยในครั้งนี้ เพื่อแสวงหารูปแบบและกระบวนการในการสร้างและฟื้นฟูทุนทางสังคมเพื่อเสริมสร้างความเข้มแข็งให้แก่กองบุญสัจจะสวัสดิการฯ เป็นการสร้างความหลากหลายของสวัสดิการชุมชนสร้างองค์ความรู้ใหม่และนำไปสู่การพัฒนาใช้กับชุมชนอื่นต่อไป

**1.2 คำถามการวิจัย**

1.2.1 สภาพการดำเนินงานภายในกองบุญสัจจะสวัสดิการไทบ้าน ตำบลเปือย อำเภอลืออำนาจ จังหวัดอำนาจเจริญ เป็นอย่างไร

1.2.2 ทุนทางสังคมในตำบลเปือย อำเภอลืออำนาจ จังหวัดอำนาจเจริญ มีลักษณะเป็นอย่างไร

1.2.3 กระบวนการสร้างและฟื้นฟูทุนทางสังคมเพื่อสร้างความเข้มแข็งต่อกองบุญสัจจะสวัสดิการไทบ้านควรมีลักษณะอย่างไร

**1.3 วัตถุประสงค์การวิจัย**

1.3.1 เพื่อศึกษาสภาพการดำเนินงานภายในกองบุญสัจจะสวัสดิการไทบ้าน ตำบลเปือย อำเภอลืออำนาจ จังหวัดอำนาจเจริญ

1.3.2 เพื่อศึกษาทุนทางสังคมที่มีอยู่ในตำบลเปือย อำเภอลืออำนาจ จังหวัดอำนาจเจริญ

1.3.3 เพื่อพัฒนากระบวนการสร้างและฟื้นฟูทุนทางสังคมเพื่อความเข้มแข็งของการจัดสวัสดิการชุมชน

**1.4 ขอบเขตของการวิจัย**

**1.4.1 ด้านเนื้อหาในการวิจัย**

1.4.1.1 ศึกษาสภาพการดำเนินงานของกองบุญสัจจะสวัสดิการไทบ้านตำบลเปลือย

1.4.1.2 ศึกษาทุนทางสังคมที่มีอยู่ในตำบลเปือย

1.4.1.3 ศึกษาแนวทางพัฒนากระบวนการสร้างและฟื้นฟูทุนทางสังคมเพื่อสร้างความเข้มแข็งแก่กลุ่มกองบุญสัจจะสวัสดิการฯ ตำบลเปือย

**1.4.2 ด้านประชากรและกลุ่มตัวอย่างที่ใช้ในการวิจัย**

1.4.2.1 ประชากรการศึกษาครั้งนี้ผู้ศึกษาได้กำหนดประชากรที่ทำการศึกษา เป็น 3 กลุ่ม คือ กลุ่มที่หนึ่ง สมาชิกกองบุญสัจจะสวัสดิการฯ กลุ่มที่สอง คณะกรรมการดำเนินงานกองบุญสัจจะสวัสดิการฯ และกลุ่มที่สาม ผู้มีส่วนเกี่ยวข้อง หรือผู้สนับสนุนกลุ่มสัจจะสวัสดิการฯ

1.4.2.2 กลุ่มตัวอย่างผู้ศึกษาใช้การเลือกกลุ่มตัวอย่างด้วยการสุ่มแบบเป็นระบบ (Systematic Sampling) คือกลุ่มที่หนึ่ง ผู้บริหารกองบุญสัจจะสวัสดิการฯ จำนวน 24 คน กลุ่มที่สอง สมาชิกกลุ่มกองบุญสัจจะสวัสดิการฯ จำนวน 240 คนกลุ่มที่สาม ผู้นำในชุมชนที่มีส่วนให้การสนับสนุน ได้แก่ พระสงฆ์ กำนัน ผู้ใหญ่บ้าน ผู้บริหารเทศบาล จำนวน 20 คน

**1.4.3 ด้านพื้นที่การดำเนินการวิจัย**

1.4.3.1 พื้นที่นวัตกรรม หมู่ที่ 6 บ้านเปือย ตำบลเปือย อำเภอลืออำนาจ จังหวัดอำนาจเจริญ

1.4.3.2 พื้นที่ขับเคลื่อนนวัตกรรม ตำบลเปือย อำเภอลืออำนาจ จังหวัดอำนาจเจริญ

**1.5 นิยามศัพท์เฉพาะ**

“สวัสดิการชุมชน” หมายถึง รูปแบบกิจกรรมที่ดำเนินไปเพื่อเป็นการสร้างหลักประกันและสร้างความมั่นคงในการดำเนินชีวิตของคน ซึ่งหมายรวมถึงทุกอย่างที่จะทำให้คนในชุมชนมีความเป็นอยู่ที่ดีขึ้น ทั้งในรูปของสิ่งของ เงินทุน น้ำใจ การช่วยเหลือเกื้อกูล เป็นเรื่องที่เกี่ยวกับวิถีชีวิตตั้งแต่เกิด แก่ เจ็บ ตาย ของกองบุญสัจจะสวัสดิการไทบ้าน ตำบลเปือย

“กองบุญสัจจะสวัสดิการไทบ้าน” หมายถึง กลุ่มสวัสดิการชุมชนออมวันละ 1 บาท ที่มีสมาชิกเป็นประชาชนในตำบลเปือย ส่งเงินสมทบสวัสดิการวันละ 1 บาท มีคณะกรรมการบริหารกองบุญฯ มีสำนักงานดำเนินการที่วัดโพธิ์ศิลา เปิดทำการรับเงินสมบทและจ่ายสวัสดิการให้แก่สมาชิกทุกวันที่ 9 ของทุกเดือน

“ทุนทางสังคม” หมายถึง ทุนมนุษย์ ทุนสถาบัน และทุนภูมิปัญญาและวัฒนธรรม ความเอื้ออาทรต่อกัน ความรัก ความสามัคคี ความเชื่อ ความศรัทธา ภายในชุมชนตำบลเปือย อำเภอลืออำนาจ จังหวัดอำนาจเจริญ

“กระบวนการสร้างและฟื้นฟู” หมายถึง กิจกรรมและวิธีการที่จัดขึ้นภายในตำบลเปือย โดยมีเป้าหมายเพื่อสร้างและฟื้นฟูทุนทางสังคมที่มีอยู่ในตำบลอย่างต่อเนื่อง โดยให้ความ สำคัญกับกระบวนการเข้ามามีส่วนร่วมของทุกภาคส่วน

“นวัตกรสวัสดิการชุมชน” หมายถึง คนในชุมชนที่มีจิตอาสาร่วมดำเนินการสร้างความเข้าใจและเชิญชวนคนในชุมชนให้เข้ามาร่วมเป็นส่วนหนึ่งในกระบวนการสร้างและฟื้นฟูทุนทางสังคมเพื่อความเข้มแข็งในการจัดสวัสดิการชุมชน และมีหน้าที่ในการร่วมวางแผนและร่วมดำเนินงานการพัฒนากองบุญสัจจะสวัสดิการฯ ให้มีความเข้มแข็งและยั่งยืน

“ความเข้มแข็งของกองบุญสัจจะสวัสดิการไทบ้าน” หมายถึง ความสามารถของกองบุญสัจจะสวัสดิการไทบ้าน ในการจัดสวัสดิการแก่สมาชิกที่หลากหลาย มีระบบการบริหารจัดการที่โปร่งใส ตรวจสอบได้ สมาชิกรู้สึกเป็นเจ้าของ สถาบันทางสังคมและสมาชิกกลุ่ม เข้ามามีส่วนร่วมในการดำเนินงานด้วยความเสียสละ เอื้ออาทรร่วมกัน

**1.6 ประโยชน์ที่ได้รับ**

1.6.1 ความเข้มแข็งของกองบุญสัจจะสวัสดิการไทบ้านตำบลเปือย โดยคณะกรรมการและสมาชิกมีความเข้าใจชัดเจนเรื่องอุดมการณ์ เป้าหมาย และวิธีการดำเนินงานมีความตระหนักและปฏิบัติตามกฎระเบียบและหน้าที่ของตนอย่างเคร่งครัด

1.6.2 องค์ความรู้เรื่องกระบวนการสร้างและฟื้นฟูทุนทางสังคม เพื่อสร้างความเข้มแข็งให้แก่การจัดสวัสดิการชุมชน

1.6.3 การเป็นศูนย์ถ่ายทอดองค์ความรู้ด้านการใช้ทุนทางสังคมเป็นฐานในการจัดสวัสดิการชุมชน